Opdatering klokken 20.30: DSB oplyser klokken 20.21, at togtrafikken så småt genoptages. Vejdirektoratet oplyser klokken 20.30, at der igen er åbnet for biltrafik over broen.

Øresundsbroen var onsdag aften spærret i begge retninger i omkring halvanden time.

Kort før klokken 19 meddelte Vejdirektoratet på Twitter, at broen var spærret for både biltrafik og togtrafik i begge retninger.

Årsagen var tekniske problemer, oplyste selskabet bag broen.

Øresundsbroen blev genåbnet klokken 20.30.

Påvirker togtrafikken

Spærringen lammede også togtrafikken på tværs af sundet, meddelte DSB på sin hjemmeside.

- Der er i øjeblikket ingen trafik over Øresundsbroen - hverken tog- eller biltrafik. Der vil derfor IKKE blive indsat Togbusser. Der er ingen prognose for, hvornår vi igen kan køre over Øresundsbroen, lød beskeden fra DSB kort før klokken 19.

Klokken 20.12 oplyser DSB, at togtrafikken så småt genoptages igen.

- Første tog fra København H mod Malmö C kører fra København H klokken 20.47. Første tog fra Malmö C mod København H kører fra Malmö C klokken 20.13, skriver DSB.

Der vil kunne forekomme aflysninger henover aftenen, advares der.

Videoovervågning ude af drift

Broens pressevagt fortæller til Ritzau, at de tekniske problemer dækker over, at overvågningen på broen ikke virkede.

Dermed var det ikke muligt for selskabets ansatte at se, om der for eksempel sker en ulykke i tunnelen på forbindelsen. Derfor blev broen lukket af hensyn til sikkerheden, lød det.